Liggaam van Alzheimer-pasiënt by ‘gunstelingplek’ gevindGus Thompson (Foto: Verskaf) Die liggaam van Gus Thompson, die Alzheimer-lyer wat verlede week van ŉ versorgingseenheid in Noordhoek in Kaapstad verdwyn het, is Saterdagoggend langs ŉ stroom by Chapmanspiek gevind. Thompson se familie het die hartseer tyding op Facebook gedeel en gesê dat Thompson waarskynlik weens hipotermie dood is. Sy liggaam is omstreeks 09:00 met behulp van ŉ hommeltuig opgespoor. Luidens dié plasing vermoed die familie dat Thompson vreedsaam gesterf het nadat hy aan die slaap geraak het. “Hy het tot onder die piekniekterrein op Chapmanspiek gestap en is gevind waar hy langs ŉ stroom gesit het met ŉ uitsig oor die Atlantiese Oseaan.” Maroela Media het vroeër berig dat ŉ grootskaalse soektog deur Thompson se familie en vrywilligers van stapel gestuur is nadat hy op 14 Julie verdwyn het. Hy is sowat agt jaar gelede met Alzheimer se siekte gediagnoseer. Die familie sê Chapmanspiek was Thompson se gunstelingplek en dat hy lief was daarvoor om die berge te verken voordat sy siektetoestand hom verhoed het om dit te doen. “Dit was sy wens dat sy as daar gestrooi word. Ons as familie is uiters dankbaar dat hy vreedsaam in sy gunstelingplek gesterf het, met geen tekens van angs of beserings nie.” Die familie het almal bedank wat op die een of ander manier in die soektog na Thompson gehelp het. “Ons sou nooit hierdeur kon kom sonder die eindelose ondersteuning van ons vriende, asook talle goedhartige vreemdelinge nie. Ons sal vir ewig dankbaar wees vir jul tyd en moeite om Gus te help vind. Ons waardeer elke plasing op sosiale media, elkeen wat help soek het en elke boodskap ter ondersteuning.” Die familie het ook spesiale dank aan die vrywilligers van die Wes-Kaapse soek-en-reddingspan uitgespreek wat nege dae opgeoffer het om Thompson te vind. “Ons weet dat baie mense – vreemdelinge én vriende – groot verlies ervaar.” Besonderhede oor ŉ gedenkdiens vir Thompson sal binnekort bekendgemaak word.